CELEX: 32012D0705(01)
Language: lv
Date: 2012-07-04 00:00:00
Title: Komisijas Īstenošanas lēmums ( 2012. gada 4. jūlijs ) par 2012. gada finansējumu darbībām veterinārijas jomā, kas saistītas ar Eiropas Savienības informācijas politiku un atbalstu starptautiskajām organizācijām, vairākiem pasākumiem, kas vajadzīgi, lai nodrošinātu Regulas (EK) Nr. 882/2004 piemērošanu, un izmēģinājuma projektam par Eiropas koordinēto tīklu dzīvnieku labturībai

5.7.2012   
            
            
               LV
            
            
               Eiropas Savienības Oficiālais Vēstnesis
            
            
               C 197/8
            
         KOMISIJAS ĪSTENOŠANAS LĒMUMS
   (2012. gada 4. jūlijs)
   par 2012. gada finansējumu darbībām veterinārijas jomā, kas saistītas ar Eiropas Savienības informācijas politiku un atbalstu starptautiskajām organizācijām, vairākiem pasākumiem, kas vajadzīgi, lai nodrošinātu Regulas (EK) Nr. 882/2004 piemērošanu, un izmēģinājuma projektam par Eiropas koordinēto tīklu dzīvnieku labturībai
   2012/C 197/04
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (1) (turpmāk “Finanšu regula”), un jo īpaši tās 49. panta 6. punkta a) apakšpunktu un 75. pantu,
   ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (2) un jo īpaši tā 20., 23. un 27. pantu,
   ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (3), un jo īpaši tās 66. panta 1. punkta c) apakšpunktu,
   tā kā:
   
               (1)
            
            
               Saskaņā ar Finanšu regulas 75. pantu un Īstenošanas kārtības 90. panta 1. punktu pirms izdevumu saistību uzņemšanās no Eiropas Savienības budžeta iestāde vai institūcijas, kam iestāde ir deleģējusi attiecīgas pilnvaras, pieņem finansēšanas lēmumu, kurā izklāstītas ar izdevumiem saistītās darbības būtiskās sastāvdaļas.
            
         
               (2)
            
            
               Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (4) (turpmāk “Īstenošanas kārtība”), ir noteikts, cik detalizēta informācija jāsniedz, lai aprakstītu finansēšanas lēmuma pamatu.
            
         
               (3)
            
            
               Saskaņā ar Finanšu regulas 110. pantu attiecībā uz dotācijām ir jāpieņem ikgadēja darba programma.
            
         
               (4)
            
            
               Nepieciešams izveidot darba programmu tām Eiropas Savienības darbībām veterinārijas jomā, kas saistītas ar informācijas politiku, atbalstu starptautiskām organizācijām un veterināro procedūru datorizāciju.
            
         
               (5)
            
            
               Pielikumos iekļautā darba programma ir pietiekami detalizēts pamats Komisijas Regulas (EK, Euratom) Nr. 2342/2002 90. panta 2. un 3. punkta nozīmē, tāpēc šis lēmums uzskatāms par finansēšanas lēmumu attiecībā uz izdevumiem, kas darba programmā paredzēti dotācijām un iepirkumiem.
            
         
               (6)
            
            
               Saskaņā ar Lēmuma 2009/470/EK 22. pantu Savienība var veikt vai palīdzēt dalībvalstīm vai starptautiskām organizācijām veikt vajadzīgos tehniskos un zinātniskos pasākumus, lai izstrādātu Savienības tiesību aktus veterinārijas jomā un veicinātu izglītību vai apmācību veterinārijas jomā.
            
         
               (7)
            
            
               Saskaņā ar Lēmuma 2009/470/EK 19. pantu Savienība sniedz finansiālu ieguldījumu informācijas politikas izveidē dzīvnieku veselības, dzīvnieku labturības un dzīvnieku izcelsmes pārtikas produktu nekaitīguma jomā, tostarp tādu pētījumu veikšanai, kas vajadzīgi, lai sagatavotu un izstrādātu tiesību aktus dzīvnieku labturības jomā.
            
         
               (8)
            
            
               Lēmuma 2009/470/EK 19. panta a) punkta i) apakšpunktā paredzēts, ka Savienība sniedz finansiālu ieguldījumu, lai apkopotu un glabātu visu informāciju, kas saistīta ar Savienības tiesību aktiem par dzīvnieku veselību, dzīvnieku labturību un dzīvnieku izcelsmes pārtikas produktu nekaitīgumu.
            
         
               (9)
            
            
               Finansiālais ieguldījums ir vajadzīgs, lai visām dalībvalstīm darītu pieejamu veterinārijas tiesību aktu interaktīvo datubāzi (Vetlex), kas sākotnēji tika izveidota kandidātvalstīm, potenciālajām kandidātvalstīm un Eiropas kaimiņattiecību politikas iniciatīvā iesaistītajām valstīm.
            
         
               (10)
            
            
               Iepriekšējos gados ir veikti komunikācijas pasākumi, lai pievērstu ieinteresēto personu, organizāciju un visas sabiedrības uzmanību dzīvnieku veselības jautājumiem un dzīvnieku veselības stratēģijas principiem. Šos komunikācijas pasākumus, tostarp horizontālos pasākumus, ir lietderīgi turpināt arī 2012. gadā.
            
         
               (11)
            
            
               Padomes Lēmuma 2009/470/EK 27. pantā ir paredzēts Savienības finansiālais ieguldījums, lai varētu īstenot valsts programmas slimību izskaušanai un uzraudzībai. Saskaņā ar minēto pantu šo programmu novērtēšanu veic Komisija. Lai nodrošinātu papildu instrumentu, 2013. gadam iesniegto programmu iepriekšēju novērtēšanu veic, izmantojot ārējo tehnisko atbalstu.
            
         
               (12)
            
            
               Regulā (EK) Nr. 882/2004 izklāstīti vispārēji noteikumi par oficiālās kontroles veikšanu, lai pārbaudītu atbilstību noteikumiem, īpaši lai novērstu, likvidētu vai līdz pieņemamam līmenim mazinātu risku, kam tiešā veidā vai vides ietekmē ir pakļauti cilvēki un dzīvnieki, garantētu godprātīgu praksi dzīvnieku barības un pārtikas tirdzniecībā un aizsargātu patērētāju intereses, ietverot dzīvnieku barības un pārtikas marķēšanu un citus patērētāju informēšanas veidus.
            
         
               (13)
            
            
               Saskaņā ar Regulas (EK) Nr. 882/2004 66. panta 1. punkta c) apakšpunktu tādu citu pasākumu finansēšanai nepieciešamās apropriācijas, kuri vajadzīgi, lai nodrošinātu šīs regulas piemērošanu, ik gadu apstiprina saskaņā ar budžeta procedūru. Pasākumi, kas minēti 66. pantā, konkrēti ietver pētījumu veikšanu, informācijas publicēšanu un sanāksmju un konferenču organizēšanu.
            
         
               (14)
            
            
               Pārtikas un veterinārais birojs ziņojumos par dalībvalstīs oficiālās kontroles ietvaros no 2007. gada līdz 2011. gadam veiktajām inspekcijām saistībā ar materiāliem, kuri ir saskarē ar pārtiku, ir norādījis dažus trūkumus. Trūkumi tika konstatēti saistībā ar vispārējā drošuma prasību piemērošanu un labu ražošanas praksi jomās, kurās nav pieņemti īpaši ES pasākumi (“nesaskaņotās jomas”). Tāpēc 2012. gadā ir paredzēts veikt pētījumu, lai noskaidrotu, kādi pasākumi ES līmenī būtu jāveic un cik plaši tie jāpiemēro, lai uzlabotu vispārējā drošuma prasību piemērošanu un iegūtu datus par to ekonomisko un sociālo ietekmi un ietekmi uz vidi (tostarp par administratīvo slogu).
            
         
               (15)
            
            
               Komunikācija pārtikas un barības kontroles jomā vienmēr nevar būt saistīta ar konkrētu tēmu. Tāpēc ir lietderīgi paredzēt līdzekļus ar šo jomu saistītiem horizontālās komunikācijas pasākumiem.
            
         
               (16)
            
            
               Pārtikas ķēdē pastāv riski, kas apdraud drošas un veselīgas pārtikas piegādi Eiropas patērētājiem. 2012. gadā ir paredzēts veikt pētījumu, lai tos apzinātu visā pārtikas ķēdē, izstrādātu un novērtētu iespējamos attīstības scenārijus un noteiktu politiskos risinājumus.
            
         
               (17)
            
            
               Līguma par Eiropas Savienības darbību (5) 13. pantā noteikts, ka Savienība un dalībvalstis, formulējot un īstenojot Savienības politiku, velta pienācīgu uzmanību dzīvnieku kā jutīgu būtņu labturības prasībām. Tāpēc ir lietderīgi finansēt izmēģinājuma projektu, ar kuru dalībvalstīm un ieinteresētajām personām var palīdzēt piemērot Savienības noteikumus par dzīvnieku labturību.
            
         
               (18)
            
            
               Saskaņā ar 20. pantu Padomes 2009. gada 24. septembra Regulā (EK) Nr. 1099/2009 par dzīvnieku aizsardzību nonāvēšanas laikā (6) noteikts, ka dalībvalstis nodrošina zinātnisko atbalstu kompetentajām iestādēm, sniedzot zinātniskas, tehniskas un pedagoģiskas zināšanas, lai veicinātu dzīvnieku labturības tiesību aktu īstenošanu. Būtu lietderīgi izstrādāt izmēģinājuma projektu, lai nodrošinātu labāku saskaņotību starp valsts tehniskā atbalsta pasākumiem, kurus ir paredzēts veikt, lai Regulu (EK) Nr. 1099/2009 īstenotu līdz 2013. gadam.
            
         
               (19)
            
            
               Komisijas paziņojumā Eiropas Parlamentam, Padomei un Eiropas Ekonomikas un sociālo lietu komitejai par Eiropas Savienības dzīvnieku aizsardzības un labturības stratēģiju 2012.–2015. gadam (7) ir paredzēta arī Eiropas references centru izveide, kuru mērķis būtu nodrošināt, ka kompetentās iestādes saņem saskanīgu un vienotu tehnisko informāciju par to, kā īstenojami ES tiesību akti, jo īpaši kopsakarā ar dzīvnieku labturības rādītājiem, kas balstīti uz rezultātiem. Tāpēc ir būtiski, ka Savienība veicina izmēģinājuma projektu, lai pirms turpmāku tiesību aktu ierosināšanas novērtētu šāda tīkla īstenojamību un efektivitāti.
            
         
               (20)
            
            
               Ir lietderīgi turpināt sniegt Savienības finansējumu šim izmēģinājuma projektam. Eiropas Savienības 2012. gada vispārējā budžetā izmēģinājuma projektam par Eiropas koordinēto tīklu dzīvnieku labturībai budžeta lēmējinstitūcija piešķīra EUR 1 000 000.
            
         
               (21)
            
            
               Šajā finansēšanas lēmumā var ietvert arī procentu maksu par novēlotu maksājumu, pamatojoties uz Finanšu regulas 83. pantu un Īstenošanas kārtības 106. panta 5. punktu.
            
         
               (22)
            
            
               Lai piemērotu šo lēmumu, ir jādefinē termins “būtiskas izmaiņas” Īstenošanas kārtības 90. panta 4. punkta nozīmē.
            
         
               (23)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   
      I   SADAĻA
   
   
      Padomes Lēmuma 2009/470/EK īstenošanas darba programma
   
   1. pants
   Ar šo pieņem ikgadējo darba programmu Padomes Lēmuma 2009/470/EK 20., 23., un 27. panta īstenošanai, un tā izklāstīta I pielikumā.
   2. pants
   Maksimālais ieguldījums programmas īstenošanā, ko apstiprina ar šo sadaļu, ir EUR 3 254 600, ko finansē no Eiropas Savienības 2012. gada vispārējā budžeta pozīcijas 17 04 02 01.
   3. pants
   Budžeta īstenošanu saistībā ar pienākumiem, kas minēti I pielikuma 2. punktā, var uzticēt starptautiskai organizācijai, kura attiecībā uz grāmatvedības, revīzijas, iekšējās kontroles un iepirkumu procedūrām rīkojas saskaņā ar standartiem, kas nodrošina starptautiski pieņemtiem standartiem līdzvērtīgas garantijas, proti, Pasaules Dzīvnieku veselības organizācijai (OIE).
   
      II   SADAĻA
   
   
      Padomes Regulas (EK) Nr. 882/2004 īstenošanas darba programma
   
   4. pants
   Ar šo pieņem ikgadējo darba programmu 66. panta 1. punkta c) apakšpunkta īstenošanai, un tā izklāstīta II pielikumā.
   5. pants
   Maksimālais ieguldījums programmas īstenošanā, ko apstiprina ar šo sadaļu, ir EUR 277 650, ko finansē no Eiropas Savienības 2012. gada vispārējā budžeta pozīcijas 17. 04 07 01.
   
      III   SADAĻA
   
   
      Eiropas koordinētā tīkla dzīvnieku labturībai izmēģinājuma projekts
   
   6. pants
   Ar šo pieņem izmēģinājuma projektu, kas izklāstīts III pielikumā.
   7. pants
   Maksimālais ieguldījums izmēģinājuma projekta īstenošanā, ko apstiprina ar šo sadaļu, ir EUR 1 000 000, ko finansē no Eiropas Savienības 2012. gada vispārējā budžeta pozīcijas 17 04 01 02.
   
      IV   SADAĻA
   
   
      Vispārīgi noteikumi
   
   8. pants
   Darba programmas, kas minētas I, II un III sadaļā, ir finansēšanas lēmumi Finanšu regulas 75. panta nozīmē.
   9. pants
   1.   Saskaņā ar pareizas finanšu vadības un proporcionalitātes principu kredītrīkotājs katrā sadaļā var pieņemt jebkādas izmaiņas, kuras nav uzskatāmas par būtiskām Regulas (EK, Euratom) Nr. 2342/2002 90. panta 4. punkta nozīmē.
   2.   Tādas kopējās apropriāciju izmaiņas katrā darba programmā, kuras nepārsniedz 10 % no šā lēmuma 2., 5. un 7. pantā noteiktā maksimālā ieguldījuma, nav uzskatāmas par būtiskām Regulas (EK, Euratom) Nr. 2342/2002 90. panta 4. punkta nozīmē, ja tās ievērojami neietekmē darba programmu būtību un mērķus.
   10. pants
   Apropriācijas, kas minētas 2., 5. un 7. pantā, var segt arī procentu maksu par novēlotu maksājumu.
   11. pants
   Šis lēmums ir adresēts deleģētiem kredītrīkotājiem.
   
      Briselē, 2012. gada 4. jūlijā
      
         
            Komisijas vārdā –
         
            Komisijas loceklis
         
         John DALLI
      
   
   
      (1)  OV L 248, 16.9.2002., 1. lpp.
   
      (2)  OV L 155, 18.6.2009., 30. lpp.
   
      (3)  OV L 165, 30.4.2004., 1. lpp., ar labojumiem OV L 191, 28.5.2004., 1. lpp.
   
      (4)  OV L 357, 31.12.2002., 1. lpp.
   
      (5)  OV C 83, 30.3.2010., 47. lpp.
   
      (6)  OV L 303, 18.11.2009., 1. lpp.
   
      (7)  COM(2012) 6 galīgā redakcija.
   
      I PIELIKUMS
      
         Padomes Lēmums 2009/470/EK par izdevumiem veterinārijas jomā un jo īpaši tā 20., 23. un 27. pants – darba programma 2012. gadam
      
      1.   Ievads
      
      Šajā programmā 2012. gadam ir sešas galvenās tēmas. Pamatojoties uz uzdevumiem, kas noteikti Padomes 2009. gada 25. maija Lēmumā 2009/470/EK par izdevumiem veterinārijas jomā, budžeta sadale un galvenās darbības ir šādas:
      
                  —
               
               
                  dotācijas, ko īsteno kopīgas pārvaldības kārtībā (2. punkts):
                  
                              —
                           
                           
                              Savienības finansiālais ieguldījums, lai organizētu pasaules mēroga konferences par dzīvnieku labturību, mikrobu rezistenci un oficiālajām iestādēm veterinārijas jomā, reģionālu konferenci par dzīvnieku labturību un reģionālus seminārus jaunajiem OIE delegātiem, kontaktpunktus attiecībā uz veterinārām precēm, dzīvnieku labturību un ūdens dzīvnieku veselību – ne vairāk kā EUR 660 000;
                           
                        
            
                  —
               
               
                  iepirkumi (īsteno tiešas centralizētas pārvaldības kārtībā) (3. punkts):
                  
                              —
                           
                           
                              attiecībā uz ieguldījumu, lai Vetlex datubāzi darītu pieejamu administratoriem dalībvalstīs, izmanto uzaicinājumu uz konkursu – EUR 150 000 (3.1. punkts),
                           
                        
                              —
                           
                           
                              ieguldījums horizontālajā komunikācijā saistībā ar dzīvnieku labturības pasākumiem – EUR 49 600 (3.2. punkts),
                           
                        
                              —
                           
                           
                              pasākumi dzīvnieku labturības līdzšinējās politikas atbalstam un esošo komunikācijas līdzekļu uzturēšana – EUR 700 000 (3.3. punkts),
                           
                        
                              —
                           
                           
                              publikācijas un informācijas izplatīšana dzīvnieku veselības jautājumu un dzīvnieku veselības stratēģijas principu popularizēšanai – EUR 1 595 000 (3.4. punkts),
                           
                        
                              —
                           
                           
                              neatkarīgs iepriekšējs novērtējums par 2013. gada programmu slimību izskaušanai un uzraudzībai – EUR 1 595 000 (3.5. punkts).
                           
                        
            2.   Darbības, kuras pārvalda kopīgi
      
      Pasaules mēroga konferences par dzīvnieku labturību, mikrobu rezistenci, oficiālajām iestādēm veterinārijas jomā un savvaļas dzīvnieku slimībām, reģionāla konference par dzīvnieku labturību Dienvidamerikā un reģionāli semināri jaunajiem OIE delegātiem, kontaktpunkti attiecībā uz veterinārām precēm, dzīvnieku labturību un ūdens dzīvnieku veselību.
      JURIDISKAIS PAMATS
      Padomes Lēmuma 2009/470/EK 23. pants
      BUDŽETA POZĪCIJA
      17 04 02 01
      Par ieguldījumiem noslēdz rakstveida ieguldījumu līgumu par 2012.–2013. gadu.
      ĪSTENOTĀJA STRUKTŪRA
      Pasaules Dzīvnieku veselības organizācija (OIE) ir starpvaldību organizācija, kas atbild par dzīvnieku veselības uzlabošanu visā pasaulē. Lai uzlabotu dzīvnieku veselības stāvokli visā pasaulē un tādējādi samazinātu dzīvnieku slimību risku ES, ir svarīgi, lai visas OIE dalībvalstis būtu informētas par ES pieeju dzīvnieku veselībai un labturībai un lai ES aktīvi atbalstītu OIE rīkotās konferences un mācību seminārus, tādējādi vienlaikus informējot par dzīvnieku veselības un labturības politiku Savienībā.
      2010. gada 7. jūnijā Komisija un OIE parakstīja ilgtermiņa pamatlīgumu, ar ko noteica savstarpējās sadarbības administratīvo un finansiālo kārtību (līgums pievienots) un ar ko “Līgums par Eiropas Savienības ieguldījumu sadarbībai ar starptautisku organizāciju” (“standarta ieguldījumu līgums” jeb “SIL”) attiecas uz pasaules mēroga, reģionālajām vai valsts programmām un darbībām, kuru administrēšanu veic OIE un kuras finansē vai līdzfinansē Eiropas Savienība.
      Agrāk jau ir veikts detalizēts un pilnīgs OIE novērtējums, izmantojot tā saucamo “četru pīlāru novērtējumu”, kurā konstatēja, ka OIE grāmatvedības, revīzijas, kontroles un iepirkuma procedūras atbilst standartiem, kas sniedz starptautiski pieņemtiem standartiem līdzvērtīgas garantijas.
      IZPILDĀMIE MĒRĶI UN PAREDZAMIE REZULTĀTI
      Informēt visus OIE locekļus par ES pieeju dzīvnieku veselībai un labturībai un veterinārajiem pasākumiem sabiedrības veselības jomā, popularizējot Savienības politiku OIE rīkotajās konferencēs un mācību semināros. Visbeidzot uzlabot dzīvnieku veselības un labturības stāvokli un veterināros pasākumus sabiedrības veselības jomā visā pasaulē un samazināt saslimstības risku ES.
      ĪSTENOŠANAS PASĀKUMA APRAKSTS UN MĒRĶI
      Tabulā sniegts pārskats par dažādām darbībām, ko finansē saskaņā ar šo punktu.
      ĪSTENOŠANA
      Kopīga pārvaldība
      MAKSIMĀLĀ IEGULDĪJUMA SUMMA
      EUR 660 000
      
         To pasākumu kopsavilkums, ko OIE organizēs 2012.–2013. gadā, kā minēts 2. punktā
      
      
                  Pasākums
               
               
                  Vieta
               
               
                  Maksimālā summa (EUR)
               
               
                  Provizoriskais datums
                  (2012.–2013. g.)
               
            1.   Pasaules mēroga konferences
               
            
                  1.1.
               
               
                  Trešā OIL pasaules mēroga konference par dzīvnieku labturību – “OIE standartu īstenošana: ko sagaida reģioni?”
               
               
                  Kualalumpura (Malaizija)
               
               
                  100 000
               
               
                  2012. gada 6.–8. novembris
               
            
                  1.2.
               
               
                  
                     OIE pasaules mēroga konference par dzīvnieku antibakteriālo līdzekļu lietošanu: starptautiska vienotība cīņai pret mikrobu rezistenci
               
               
                  Parīze (Francija)
               
               
                  100 000
               
               
                  2013. gada 13.–15. marts
               
            
                  1.3.
               
               
                  Oficiālās iestādes veterinārijas jomā (OIV): OIV mērķsadarbības programmas sagatavošana
               
               
                  Jāapstiprina
               
               
                  80 000
               
               
                  2013. gada otrais pusgads
               
            2.   Reģionālās konferences un semināri
               
            
                  2.1.
               
               
                  Reģionāla konference Ziemeļamerikas un Dienvidamerikas valstīm “Pasaules tirdzniecība un dzīvnieku labturības standarti” (2009. gada Briseles konferences rezultātu izvērtēšana)
               
               
                  Dienvidamerikas valsts
               
               
                  80 000
               
               
                  2013. gada 14.–16. oktobris
               
            
                  2.2.
               
               
                  Reģionālais seminārs OIE jaunajiem delegātiem no Eiropas
               
               
                  Eiropas valsts
               
               
                  60 000
               
               
                  2012. gada 19. maijs
               
            
                  2.3.
               
               
                  Reģionālais seminārs OIE Eiropas kontaktpunkiem attiecībā uz veterinārajām precēm
               
               
                  Eiropas valsts
               
               
                  80 000
               
               
                  2012. gada otrais pusgads
               
            
                  2.4.
               
               
                  Reģionālais seminārs OIE Eiropas kontaktpunkiem attiecībā uz dzīvnieku labturību
               
               
                  Eiropas valsts
               
               
                  80 000
               
               
                  2013. gada pirmais pusgads
               
            
                  2.5.
               
               
                  Reģionālais seminārs OIE Eiropas kontaktpunkiem attiecībā uz ūdens dzīvnieku veselību
               
               
                  Eiropas valsts
               
               
                  80 000
               
               
                  2013. gada pirmais pusgads
               
            3.   Iepirkumi
      
      Iepirkuma līgumiem 2012. gadā atvēlētā budžeta kopsumma ir EUR 2 594 600.
      3.1.   Vetlex pieejamība dalībvalstu administrācijām
      
      JURIDISKAIS PAMATS
      Padomes Lēmuma 2009/470/EK 20. pants
      BUDŽETA POZĪCIJA
      17 04 02 01
      PROVIZORISKAIS LĪGUMU SKAITS UN TO VEIDI
      Viens pakalpojumu līgums.
      PROVIZORISKO LĪGUMU PRIEKŠMETS (JA IESPĒJAMS)
      
         Vetlex datubāze ir esoša visu veterinārijas tiesību aktu interaktīvā datubāze, kuru pārvalda ārējs uzņēmums. To aktualizē 24 stundu laikā pēc jaunu tiesību aktu publicēšanas, un tajā ir attiecīgo tiesību aktu konsolidētās redakcijas.
      Datubāze bija pieejama kandidātvalstīm, potenciālajām kandidātvalstīm un Eiropas kaimiņattiecību politikas iniciatīvā iesaistītajām valstīm, par ko bija noslēgts līgums starp attiecīgo uzņēmumu un Eiropas Komisijas Paplašināšanās ĢD. Tā nav pieejama dalībvalstīm.
      Ar paredzēto ieguldījumu tiks nodrošināta Vetlex pieejamība dalībvalstu administratoriem.
      ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      Iepirkuma procedūru plānots publicēt 2012. gada trešajā ceturksnī.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 150 000
      KONKRĒTS LĪGUMS (TIKAI ATTIECĪGĀ GADĪJUMĀ)
      Neattiecas.
      3.2.   Ieguldījums horizontālajā komunikācijā saistībā ar dzīvnieku labturības pasākumiem
      
      JURIDISKAIS PAMATS
      Padomes Lēmuma 2009/470/EK 20. pants
      BUDŽETA POZĪCIJA
      17 04 02 01
      PROVIZORISKAIS LĪGUMU SKAITS UN TO VEIDI
      Dažādi konkrēti līgumi, izmantojot vairākus pamatlīgumus.
      PAREDZAMO LĪGUMU PRIEKŠMETS (JA IESPĒJAMS)
      Ieguldījums horizontālajā komunikācijā saistībā ar dzīvnieku labturības pasākumiem.
      ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      Visu 2012. gadu.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 49 600
      KONKRĒTS LĪGUMS (TIKAI ATTIECĪGĀ GADĪJUMĀ)
      Vairāki Veselības un patērētāju ĢD pamatlīgumi.
      3.3.   Pasākumi dzīvnieku labturības līdzšinējās politikas atbalstam un esošo komunikācijas līdzekļu uzturēšana
      
      JURIDISKAIS PAMATS
      Padomes Lēmuma 2009/470/EK 20. un 23. pants.
      BUDŽETA POZĪCIJA
      17 04 02 01
      PROVIZORISKAIS LĪGUMU SKAITS UN TO VEIDI
      Seši pakalpojumu līgumi, izmantojot pamatlīgumu, un atklāts uzaicinājums uz konkursu.
      PAREDZAMO LĪGUMU PRIEKŠMETS (JA IESPĒJAMS)
      
                  a)
               
               
                  Ne vairāk kā trīs veterinārārstiem paredzētu darbsemināru organizēšana, kuros popularizē ES dzīvnieku labturības standartus, lai tos labāk īstenotu ES, vai līdzdalība to organizēšanā – EUR 150 000;
               
            
                  b)
               
               
                  vietēji vai reģionāli pasākumi, kuros izplatīt informāciju par dzīvnieku labturības vietni lauksaimniekiem un skolotāju sadaļu, – EUR 100 000;
               
            
                  c)
               
               
                  publikācijas par dzīvnieku labturību (informatīvs biļetens par dzīvnieku labturību, brošūras par dzīvnieku labturību, publikācijas un materiāli pasākumiem u. c.) – EUR 50 000;
               
            
                  d)
               
               
                  pētījums par iespējām sniegt ES patērētājiem pienācīgu informāciju par dzīvnieku apdullināšanu – EUR 200 000;
               
            
                  e)
               
               
                  komunikācijas darbības par darba dzīvniekiem – EUR 50 000;
               
            
                  f)
               
               
                  pētījums par izglītības un informēšanas darbībām saistībā ar dzīvnieku labturību. Šis pētījums ir turpmāka darbība paziņojumam par Eiropas Savienības dzīvnieku aizsardzības un labturības stratēģiju 2012.–2015. gadam (COM(2012) 6 galīgā redakcija), un tā mērķis ir apzināt izglītojošu un informatīvu pasākumu nepieciešamību plašai sabiedrībai un patērētājiem, kā arī iespējamās veicamās darbības. Kopējā paredzamā summa ir EUR 150 000.
               
            ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      No 2012. gada otrā ceturkšņa līdz trešajām ceturksnim.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 700 000
      KONKRĒTS LĪGUMS (TIKAI ATTIECĪGĀ GADĪJUMĀ)
      Ne vairāk kā piecu konkrētu pakalpojumu līgumu slēgšana atbilstoši pamatlīgumam; atsauce: SANCO/2009/A1/005, 1. daļa un 2. daļa.
      Viena konkrēta pakalpojumu līguma slēgšana atbilstoši pamatlīgumam SANCO/2009/B1/010.
      Pētījums, kas minēts f) punktā, tiks uzsākts pēc atklāta uzaicinājuma uz konkursu.
      3.4.   Publikācijas un informācijas izplatīšana dzīvnieku veselības jautājumu un dzīvnieku veselības stratēģijas principu popularizēšanai
      
      JURIDISKAIS PAMATS
      Padomes Lēmuma 2009/470/EK 20. pants
      BUDŽETA POZĪCIJA
      17 04 02 01
      PROVIZORISKAIS LĪGUMU SKAITS UN TO VEIDI
      Vismaz desmit konkrētu pakalpojumu līgumu slēgšana, izmantojot pamatlīgumu.
      PAREDZAMO LĪGUMU PRIEKŠMETS (JA IESPĒJAMS)
      
                  a)
               
               
                  Lai palielinātu informētību par Eiropas Komisijas darbu un veterināra profesiju, Briselē tiks organizēta konference “Dzīvnieku veselības ekonomika” (EUR 100 000) un viens studentu seminārs (EUR 75 000);
               
            
                  b)
               
               
                  palielināt Eiropas Komisijas nozīmes atpazīstamību saistībā ar dzīvnieku veselību, labturību un pārtikas nekaitīgumu, piedaloties trīs lielās izstādēs (EUR 525 000) un divās mazākās izstādēs (EUR 250 000), kā arī sniedzot tehnisko atbalstu tām (EUR 200 000): Roskilde Dyrskue, 2012. gada 8.–10. jūnijs, Salone del Gusto, 2012. gada 25.–29. oktobris, Good Food Show, 2012. gada 28. novembris – 2. decembris, International Green Week, 2013. gada 18.–27. janvāris, Salon International de l'Agriculture, 2013. gada 23. februāris – 3. marts. Dalības mērķis ir uzrunāt aptuveni 2 milj. iedzīvotāju, lai informētu viņus par mūsu politikas pievienoto vērtību un ikdienā gūtajiem labumiem;
               
            
                  c)
               
               
                  sadarbībā ar Euronews informēt par labumiem, kādus sniedz dzīvnieku veselības jomu reglamentējošie noteikumi ES (EUR 270 000). Paredzētā summa ir saistīta ar 90 sekundes gara videomateriāla sagatavošanu par šo noteikumu ietekmi uz pārtikas ķēdes drošumu, mūsu resursu ilgtspējību, kā arī par Eiropas vissvarīgākās nozares – lauksaimniecības – attīstību, un ar šā materiāla pārraidi Euronews kanālā;
               
            
                  d)
               
               
                  publikāciju un informatīvo materiālu sagatavošana par dzīvnieku veselību, un vietnes atjaunināšana (EUR 175 000). Šīs publikācijas un informatīvie materiāli tiks izmantoti, lai pastiprināti izplatītu informāciju par labumiem, ko iedzīvotājiem dod dzīvnieku veselība (jo tā ir saistīta ar pārtikas nekaitīgumu, cilvēku veselību un ekonomiku), kā arī lai atbalstītu pasākumus, šīs informācijas izplatīšanai vietējā līmenī.
               
            ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      2012. gada laikā.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 1 595 000
      KONKRĒTS LĪGUMS (TIKAI ATTIECĪGĀ GADĪJUMĀ)
      Aptuveni desmit konkrētu pakalpojumu līgumu slēgšana atbilstoši pamatlīguma atsaucei SANCO/2009/A1/005.
      3.5.   Neatkarīgs iepriekšējs novērtējums par 2013. gada programmu slimību izskaušanai un uzraudzībai
      
      JURIDISKAIS PAMATS
      Padomes Lēmuma 2009/470/EK 27. pants
      BUDŽETA POZĪCIJA
      17 04 02 01
      PROVIZORISKAIS LĪGUMU SKAITS UN TO VEIDI
      Vismaz 20 konkrētu pakalpojumu līgumu slēgšana, izmantojot pamatlīgumu.
      PAREDZAMO LĪGUMU PRIEKŠMETS (JA IESPĒJAMS)
      Komisija 2013. gadam iesniegtās programmas novērtēs atbilstīgi Padomes Lēmuma 2009/470/EK 27. pantam. Programmas var iesniegt par 11 slimībām. Mērķis ir veikt šo programmu iepriekšēju novērtēšanu, katrai slimībai piesaistot divus neatkarīgus tehniskos asistentus.
      ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      2012. gada maijs–jūlijs.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 100 000
      KONKRĒTS LĪGUMS (TIKAI ATTIECĪGĀ GADĪJUMĀ)
      20 konkrētu pakalpojumu līgumu slēgšana.
   
   
      II PIELIKUMS
      
         Darba programma 2012. gadam – Regula (EK) Nr. 882/2004
      
      1.   Ievads
      
      Šajā programmā 2012. gadam ir trīs īstenošanas pasākumi. Pamatojoties uz Regulas (EK) Nr. 882/2004 66. panta 1. punkta c) apakšpunktu attiecībā uz Savienības finanšu atbalstu pasākumiem, kuri vajadzīgi, lai nodrošinātu šīs regulas piemērošanu, budžeta iedalījums un galvenās darbības ir šādas.
      Attiecībā uz publisko iepirkumu:
      
                  —
               
               
                  pētījums par ietekmi, kādu var radīt iespējamie noteikumi par materiāliem, kas ir saskarē ar pārtiku, ar mērķi uzlabot noteikumu piemērošanu – EUR 125 000 (2.1. punkts),
               
            
                  —
               
               
                  ieguldījums horizontālajā komunikācijā saistībā ar pārtikas un barības kontroli – EUR 52 650 (2.2. punkts),
               
            
                  —
               
               
                  pētījums par iespējām identificēt, kvantificēt un novērtēt risku, kas pastāv laikā no ražošanas līdz patēriņam – EUR 100 000 (2.3. punkts).
               
            2.   Iepirkumi
      
      Iepirkuma līgumiem 2012. gadā atvēlētā budžeta kopsumma ir EUR 277 650.
      2.1.   Pētījums par ietekmi, kādu var radīt iespējamie noteikumi par materiāliem, kas ir saskarē ar pārtiku, ar mērķi uzlabot noteikumu piemērošanu
      
      JURIDISKAIS PAMATS
      Padomes Regulas (EK) Nr. 882/2004 66. panta 1. punkta c) apakšpunkts.
      BUDŽETA POZĪCIJA
      17 04 07 01
      PROVIZORISKAIS LĪGUMU SKAITS UN TO VEIDI
      Viens līgums.
      PAREDZAMO LĪGUMU PRIEKŠMETS (JA IESPĒJAMS)
      Pētījums par ietekmi, kādu var radīt iespējamie noteikumi par materiāliem, kas ir saskarē ar pārtiku, ar mērķi uzlabot esošo vispārējā drošuma prasību piemērošanu.
      ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      Uzaicinājuma vēstule ar noteikumiem tiks izsūtīta līdz 2012. gada septembrim. Līguma parakstīšana notiks 2012. gada novembrī.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 125 000
      KONKRĒTS LĪGUMS
      Pakalpojumu pamatlīgums: izvērtēšana, ietekmes novērtēšana un saistītie pakalpojumi (SANCO/2008/01/055).
      2.2.   Ieguldījums horizontālajā komunikācijā saistībā ar pārtikas un barības kontroli (attiecīgo vietņu daļu atjaunināšana un audiovizuālo un drukāto materiālu dizains un sagatavošana)
      
      JURIDISKAIS PAMATS
      Regulas (EK) Nr. 882/2004 66. panta 1. punkta c) apakšpunkts.
      BUDŽETA POZĪCIJA
      17 04 07 01
      PROVIZORISKAIS LĪGUMU SKAITS UN TO VEIDI
      Dažādi pakalpojumu līgumi, izmantojot vairākus pamatlīgumus.
      PAREDZAMO LĪGUMU PRIEKŠMETS (JA IESPĒJAMS)
      Ieguldījums horizontālajā komunikācijā saistībā ar pārtikas un barības kontroli (attiecīgo vietņu daļu atjaunināšana un audiovizuālo un drukāto materiālu dizains un sagatavošana).
      ĪSTENOŠANA
      Tieša centralizēta.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      Visu 2012. gadu.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 52 650
      KONKRĒTS LĪGUMS
      Vairāki pamatlīgumi.
      2.3.   Pētījums par iespējām identificēt, kvantificēt un novērtēt risku, kas pastāv laikā no ražošanas līdz patēriņam
      
      JURIDISKAIS PAMATS
      Regulas (EK) Nr. 882/2004 66. panta 1. punkta c) apakšpunkts.
      BUDŽETA POZĪCIJA
      17 04 07 01
      PROVIZORISKAIS LĪGUMU SKAITS UN TO VEIDI
      Viens līgums.
      PAREDZAMO LĪGUMU PRIEKŠMETS (JA IESPĒJAMS)
      Pētījums par risku identificēšanu un kvantificēšanu, jo īpaši attiecībā uz ekonomiskajiem un tirgus riskiem, vides riskiem, veselības un labturības riskiem laikā no ražošanas līdz patēriņam, kā arī iespējamo problēmu attīstības scenāriju izstrāde un novērtēšana un politisko risinājumu noteikšana.
      IEPIRKUMA PROCEDŪRAS UZSĀKŠANAS PROVIZORISKAIS GRAFIKS
      2012. gada trešajā ceturksnī.
      PROVIZORISKĀ SUMMA, KAS PAREDZĒTA UZAICINĀJUMIEM UZ KONKURSU
      EUR 100 000
      KONKRĒTS LĪGUMS
      Viena pakalpojumu līguma slēgšana atbilstoši pamatlīgumam (SANCO/2009/A1/005, 2. daļa).
   
   
      III PIELIKUMS
      
         Eiropas koordinētā tīkla dzīvnieku labturībai izmēģinājuma projekts
      
      
         Ievads
      
      Šajā izmēģinājuma projektā 2012. gadam ir viens īstenošanas pasākums.
      Pamatojoties uz izmēģinājuma projekta mērķiem, budžeta līdzekļus piešķir kā dotāciju Eiropas koordinētā tīkla dzīvnieku labturībai izveidei un darbībai (īsteno tiešas centralizētas pārvaldības kārtībā), un tam paredz EUR 1 000 000.
      
         Dotācija Eiropas koordinētā tīkla dzīvnieku labturībai izveidei un darbībai
      
      JURIDISKAIS PAMATS
      
         Izmēģinājuma projekts Regulas (EK, Euratom) Nr. 1605/2002 49. panta 6. punkta a) apakšpunkta nozīmē.
      
      BUDŽETA POZĪCIJA
      17 04 01 02
      GADA PRIORITĀTES, TĀ MĒRĶI UN PLĀNOTIE REZULTĀTI
      Ar šo darbību ir paredzēts izveidot Eiropas koordinēto tīklu dzīvnieku labturībai, ņemot vērā aicinājumu, kas izteikts Eiropas Parlamenta rezolūcijā par Dzīvnieku labturības rīcības plāna 2006.–2010. gadam izvērtēšanu (PE 430.922 v02-00, A7-0053/2010). Jāveic uzdevumi, kas minēti Komisijas 2009. gada 28. oktobra paziņojumā “Dzīvnieku labturības marķējuma varianti un dzīvnieku aizsardzības un labturības references centru Eiropas tīkla izveide” (COM(2009) 0584).
      ĪSTENOŠANAS PASĀKUMA APRAKSTS UN MĒRĶI
      1. mērķis. Izveidot tādu tehnisko, zinātnisko un izglītības (profesionālās izglītības) resursu tīklu par dzīvnieku labturību, kas nav atkarīgs no konkrētām interesēm un atspoguļo Savienības ģeogrāfisko un kultūras daudzveidību.
      2. mērķis. Izmantojot konkrētus ES tiesību aktu piemērus un atbilstīgu zinātniski pamatotu metodiku, savākt un analizēt datus, lai noteiktu pašreizējo stāvokli tiesību aktu īstenošanā dažādās ES daļās un salīdzinoši novērtētu paredzēto darbību efektivitāti.
      3. mērķis. Izmantojot konkrētus ES tiesību aktu piemērus, izstrādāt un īstenot stratēģijas, kuru pamatā ir zināšanu nodošana kompetentajām iestādēm un ieinteresētajām personām, lai uzlabotu tiesību aktu īstenošanu.
      4. mērķis. Uzraudzīt, analizēt un sniegt pārskatu par izmēģinājuma projektā īstenoto dažādo zināšanu nodošanas stratēģiju ietekmi un sniegt ieteikumus par iespējamiem nosacījumiem, kādos Savienība varētu atbalstīt dzīvnieku labturības references centru tīklu, un par šāda tīkla iespējamību.
      ĪSTENOŠANA
      Īstenošana notiks tiešas centralizētas pārvaldības kārtībā.
      PRIEKŠLIKUMU IESNIEGŠANAS UZAICINĀJUMU LAIKA GRAFIKS UN PAREDZAMAIS APJOMS/TIEŠĀ PIEŠĶIRŠANA
      Uzaicinājums iesniegt priekšlikumus EUR 1 000 000 apmērā tiks publicēts 2012. gada otrajā ceturksnī.
      Izmēģinājuma projekts tiks īstenots 12 mēnešu laikā no dotāciju līguma parakstīšanas dienas.
      LĪDZFINANSĒJUMA IESPĒJAMĀ MAKSIMĀLĀ LIKME
      Maksimālais līdzfinansējums no darbības attiecināmajām izmaksām būs atkarīgs no saņēmēju reģistrācijas dalībvalsts:
      
                  —
               
               
                  ja saņēmēji ir reģistrēti dalībvalstī, kuras IKP uz vienu iedzīvotāju PSL nepārsniedz 50 % no ES IKP uz vienu iedzīvotāju 2010. gadā, tad maksimālā līdzfinansējuma likme būs 85 % (Bulgārija, Rumānija),
               
            
                  —
               
               
                  ja saņēmēji ir reģistrēti dalībvalstī, kuras IKP uz vienu iedzīvotāju PSL pārsniedz 50 %, bet nav lielāks par 100 % no ES IKP 2010. gadā, tad maksimālā līdzfinansējuma likme būs 75 % (Čehija, Grieķija, Igaunija, Kipra, Malta, Polija, Portugāle, Slovēnija, Slovākija un Ungārija).
               
            Citu ES dalībvalstu saņēmējiem maksimālā līdzfinansējuma likme būs 50 %.
      ATLASES UN PIEŠĶIRŠANAS BŪTISKĀKIE KRITĒRIJI
      
         Būtiskākie atlases kritēriji
      
      Pieteikuma iesniedzējiem jābūt pieejai pastāvīgiem un adekvātiem finansēšanas avotiem, lai tie varētu nodrošināt darbību visa finansētā projekta laikā un atbalstīt projekta finansēšanu.
      Pieteikuma iesniedzējiem jābūt attiecīgajām profesionālajām prasmēm un kvalifikācijai, kas vajadzīgas ierosinātās darbības īstenošanai. Pieteikuma iesniedzējiem jāiesniedz pierādījumi par zināšanām un pieredzi attiecīgajās jomās un jo īpaši par lietišķiem pētījumiem un/vai profesionālo izglītību dzīvnieku labturības jomā.
      
         Būtiskākie piešķiršanas kritēriji
      
      
                  —
               
               
                  Pieejas pamatotība (15 %)
               
            
                  —
               
               
                  Darba organizācija un ieinteresēto personu iesaistīšana (25 %)
               
            
                  —
               
               
                  Projekta priekšrocības Eiropas mērogā un tālākizplatīšanās efekts (30 %)
               
            
                  —
               
               
                  Projekta efektivitāte un rentabilitāte (30 %)
               
            JURIDISKO SAISTĪBU FORMA
      Rakstisks nolīgums.